Kyk uit vir foute op lyne om brande te voorkom - Bladsy 8
Nuusflitse – Julie 2018 - Kyk uit vir foute op lyne om brande te voorkom
Dit is tot landbouers se voordeel om op die uitkyk te wees vir foute op Eskom-lyne wat oor hul eiendom loop. Só sê Johan Terblanche, Brandbeskermingsbeampte van die Goudveld Brandbeskermingsvereniging.
"Hierdie defekte kan die oorsake van veldbrande op 'n ongeleë tyd wees," sê hy. Volgens hom moet landbouers byvoorbeeld oplet na voëlneste wat op lyne gebou word. Dit kan aan die brand slaan en grond toe val.
Terblanche sê takke kan ook weens 'n stormwind aan die lyne raak. "Stukkende isolators en alle foute moet assbelief aan Eskom by 086 003 7566 deurgegee word. Kry ook 'n verwysingsnommer om daarvor te bêre," sê hy.
Wat om te doen (in volgorde) as 'n brand by 'n Eskom-lyn ontstaan het:
Sper die area waar die brand begin het met danger tape af en sorg dat niemand die area betree nie. Nie eers Eskom-personeel nie.
Laat weet dadelik die veldbrandontleder.
Laat weet jou brandbeskermingsbeampte.
Laat weet dan vir Eskom se kontaksentrum by 086 003 7566 en kry 'n verwysingsnommer wat veilig bewaar moet word vir eise na die brand.
Baie belangrik is dat niemand die afgesperde toneel mag betree voordat die veldbrandontleder nie die bewyse afgeneem en verklarings geneem het nie. Eers dan mag Eskom die toneel vertrap om die fout te herstel.
Brandslaners moenie direk onder 'n kraglyn vuur blus nie, omdat elektriese vonkspronge grond toe kan plaasvind vanweë die hitte.
Eskom het onlangs ook 'n hele paar voorvalle gehad waar lede van die publiek met elektrisiteit in kontak kom wanneer hulle onder kragpale werk. Dit gebeur veral in die landbousektor.